text: Dusør skal hjælpe kræftsyg dreng
  04 august 2013 kl. 12.42
  Frank Larsen, som ejer Assens Bowlingcenter, udlover 5.000 kroner til den, der kan hjælpe med at finde den computer, som 5-årige kræftsyge Thobias fra Aabenraa har fået stjålet, mens han var indlagt på Odense Universitets Hospital.
  På computeren lå 1.200 billeder fra drengens sygdomsforløb, hvor han undervejs er blevet spastisk lammet.
  Nu er Frank Larsen blevet så forarget, at han går ind i sagen.
  - Da jeg så det på Facebook i går, tænkte jeg, vi må gøre noget. Så nu har jeg taget 5.000 op af lommen, så må vi håbe der sker noget, 
  siger Frank Larsen til TV FYN.
  Han håber, at andre vil bakke initiativet op, så puljen kan blive større og incitamentet til at sladre i de kriminelle kredse kan blive større.
  Hvis dusøren ikke bliver udløst, vil Frank Larsen give pengene til Børnecancerfonden.
  